Ζωή Ράπτη

Η **Ζωή Ράπτη** (Αθήνα, 1 Αυγούστου 1966) είναι Ελληνίδα δικηγόρος και πολιτικός, που είναι βουλευτής με τη Νέα Δημοκρατία από το 2019. Διετέλεσε υφυπουργός Ανάπτυξης από το 2024 έως το 2025 και υφυπουργός Υγείας, αρμόδια για θέματα Ψυχικής Υγείας από το 2020 έως το 2023. Διετέλεσε επιπλέον, δημοτική σύμβουλος και αντιδήμαρχος του Δήμου Ψυχικού.

## Βιογραφία
Γεννήθηκε τον Αύγουστο του 1966 στην Αθήνα και κατοικεί στον Δήμο Φιλoθέης – Ψυχικού. Κατάγεται από τα Παραδείσια Αρκαδίας.

Αποφοίτησε από τη Σχολή Μωραΐτη και σπούδασε Νομική στη Νομική Σχολή του Εθνικού και Καποδιστριακού Πανεπιστημίου Αθηνών, από όπου αποφοίτησε το 1989. Πραγματοποίησε Μεταπτυχιακές σπουδές στο Πανεπιστήμιο του Κεντ της Μεγάλης Βρετανίας (Master of Laws with Honours in International Commercial Law). 

Είναι η πρώτη σύζυγος του Μάκη Βορίδη, τον οποίο παντρεύτηκε με κουμπάρο τον Ευτύχιο Βορίδη, θείο του Μάκη Βορίδη και προσωπικό γιατρό του Κωνσταντίνου Καραμανλή.

Από το 1991 έως το 2014 εργάστηκε ως δικηγόρος Αθηνών στο Συμβούλιο της Επικρατείας με ειδίκευση σε θέματα Περιβάλλοντος και Χωροταξίας. Την περίοδο 2001 έως 2005 συνεργάστηκε ως δικηγόρος με το «Επιμελητήριο Περιβάλλοντος και Βιωσιμότητας» υπό τον Πρόεδρο και Επίτιμο Αντιπρόεδρο του Ε’ τμήματος του Συμβουλίου Επικρατείας κ. Μ. Δεκλερή και την περίοδο 2004 έως 2006**,** συνεργάστηκε ως νομική σύμβουλος της Ειδική Γραμματεία Ολυμπιακών Αγώνων 2004 του Υπουργείο Πολιτισμού για την βιώσιμη ανάπτυξη και κοινωνική αξιοποίηση των Ολυμπιακών Εγκαταστάσεων.

Το 1998 εξελέγη δημοτική σύμβουλος του Δήμου Ψυχικού και μετά το 2011 του Δήμου Φιλοθέης - Ψυχικού, ενώ την περίοδο 2005-2006, διετέλεσε αντιδήμαρχος του Δήμου Ψυχικού.

Το 2014 ήταν υποψήφια ευρωβουλευτής με τη Νέα Δημοκρατία. Το 2014, εξελέγη Γραμματέας του Διοικητικού Συμβουλίου του Ινστιτούτο Δημοκρατίας «Κωνσταντίνος Καραμανλής». Στις εκλογές Ιανουαρίου 2015 και Σεπτεμβρίου 2015, ήταν υποψήφια βουλευτής στην εκλογική περιφέρεια Β’ Αθηνών με την Νέα Δημοκρατία.

Το 2016, ο πρόεδρος της Νέας Δημοκρατίας, Κυριάκος Μητσοτάκης, την όρισε γραμματέα Σχέσεων Κοινωνίας- Κόμματος. 

Το Μάιο του 2019, ορκίζεται βουλευτής της εκλογικής περιφέρειας Β’ Αθηνών, στη θέση του παραιτηθέντος Βαγγέλη Μεϊμαράκη και δύο μήνες αργότερα, με απόφαση του προέδρου του κόμματος αναλαμβάνει καθήκοντα Αναπληρώτριας Κοινοβουλευτικής Εκπροσώπου. 

Εξελέγη βουλευτής του Βόρειου Τομέα Αθηνών με τη Νέα Δημοκρατία, στις εθνικές εκλογές του Ιουλίου 2019. Τον Αύγουστο 2020 ορκίστηκε υφυπουργός Υγείας με αρμοδιότητες την ψυχική υγεία και τις εξαρτήσεις, θέση που διατήρησε μέχρι τον Μάιο του 2023.

Στις εκλογές του Μαΐου και του Ιουνίου 2023 επανεξελέγη και τον Ιούλιο ορίστηκε κοινοβουλευτική εκπρόσωπος του κόμματος.

Κατά τον ανασχηματισμό της 14ης Ιουνίου 2024, ορκίστηκε υφυπουργός Ανάπτυξης στην κυβέρνηση του Κυριάκου Μητσοτάκη.

## Παραπομπές


## Εξωτερικοί σύνδεσμοι
* 
* Προφίλ της Ζωής Ράπτη στο Υπουργείο Ανάπτυξης
* Προφίλ της Ζωής Ράπτη στη Βουλή των Ελλήνων

Κατηγορία:Δημοτικοί Σύμβουλοι ανά την Ελλάδα
Κατηγορία:Βουλευτές εκλεγμένοι με τη Νέα Δημοκρατία
Κατηγορία:Βουλευτές Β΄ Αθηνών
Κατηγορία:Βουλευτές Β1΄ Βόρειου Τομέα Αθηνών
Κατηγορία:Έλληνες υφυπουργοί Ανάπτυξης
Κατηγορία:Έλληνες υφυπουργοί Υγείας